SCB ปิดเช้าบวก 2% รับข่าวดี “แสนสิริ” จีบซื้อคอนโด “เพซฯ”
SCB ปิดเช้าบวก 2% รับข่าวดี "แสนสิริ" จีบซื้อคอนโด "เพซฯ" ปิดตลาดภาคเช้าอยู่ที่ระดับ 149.50 บาท บวก 3 บาท หรือ 2.05% สูงสุดที่ 150.50 บาท ต่ำสุดที่ 148.50 บาท มูลค่าซื้อขายที่ 1.57 พันล้านบาท
8 พ.ย. 2560

ผู้สื่อข่าวรายงานว่า ราคาหุ้นธนาคารไทยพาณิชย์ จำกัด (มหาชน) หรือ SCB ปิดตลาดภาคเช้าอยู่ที่ระดับ 149.50 บาท บวก 3 บาท หรือ 2.05% สูงสุดที่ 150.50 บาท ต่ำสุดที่ 148.50 บาท มูลค่าซื้อขายที่ 1.57 พันล้านบาท ขณะที่ดัชนีตลาดหุ้นไทยโดยรวมลบ 0.01%

โดยราคาหุ้น SCB ปรับตัวขึ้นอยู่ในแดนบวกตลอดการซื้อขายในภาคเช้า หลังจากที่ บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ซึ่งเป็นลูกหนี้รายใหญ่ของ SCB ลงนามในบันทึกความเข้าใจกับ บริษัท แสนสิริ จำกัด (มหาชน) หรือ SIRI เพื่อการเจรจาซื้อขายโครงการนิมิตหลังสวน (ทั้งโครงการ) และห้องชุดที่พักอาศัยในโครงการเดอะ ริทซ์-คาร์ลตัน เรสซิเดนเซส บางกอก ส่วนที่เหลือทั้งหมด (จำนวน 53 ห้องชุด) ในโครงการอาคารชุดมหานคร
สำหรับประเด็นข่าวดังกล่าว “ผู้สื่อข่าว” มองว่าเป็นปัจจัยบวกต่อธนาคารผู้ปล่อยกู้หลักอย่าง SCB เนื่องจากวัตถุประสงค์ของการทำสัญญาซื้อขายโครงการนิมิตหลังสวน (ทั้งโครงการ) และห้องชุดที่พักอาศัยในโครงการเดอะ ริทซ์-คาร์ลตัน เรสซิเดนเซส บางกอก ทาง PACE ระบุไว้ว่า เพื่อเป็นการนำเงินที่ได้จากการขายทรัพย์สินไปชำระหนี้เงินกู้ยืมที่นำมาใช้ในการพัฒนาโครงการดังกล่าวให้แก่สถาบันการเงิน
ดังนั้น การทำสัญญาซื้อขายดังกล่าวจะส่งทำให้ PACE มีความสามารถในการชำระหนี้ให้กับ SCB ได้ ส่งผลให้นักลงทุนคลายกังวล และเข้าเก็บหุ้น SCB ในวันนี้